**Suplement i Certifikatës për kualifikimin profesional,**

**INSTALIME TË SISTEMEVE NGROHËSE-FTOHËSE, Niveli III në KSHK, referuar nivelit III të KEK**

**Individi është i aftë:**

* Tё konceptojё planin pёr hapjen e njё biznesi tё vogёl nё veprimtaritё profesionale të punimeve të instalimit, mirëmbajtjes dhe riparimit të sistemeve ngrohëse-ftohëse;
* Tё kryejё llogaritje tё thjeshta ekonomike qё lidhen me veprimtaritë profesionale, punimeve instalimit, mirëmbajtjes dhe riparimit të sistemeve ngrohëse-ftohëse;
* Të zbatojë standardet e profesionit;
* Të interpretojë, plotësojë dhe përgatisë dokumentacionin teknik të profesionit.
* Të zbatojë standardet teknike të shtrimit të linjave dhe të vendosjes së pajisjeve të sistemeve ngrohëse-ftohëse;
* Të lexojë planimetritë e objekteve ku do të kryejë instalimet e sistemeve ngrohëse- ftohëse
* Të interpretojë skemat e instalimit të elementëve të linjave dhe pajisjeve të tjera në sistemet ngrohëse-ftohëse;
* Të zbatojë radhën e kryerjes së punimeve për instalimin, riparimin dhe mirëmbajtjen e instalimeve të sistemeve ngrohëse-ftohëse
* Të zbatojë projektin për instalimin e sistemeve ngrohëse-ftohëse;
* Të kryejë punime për instalimin e linjave të sistemeve ngrohëse-ftohëse;
* Të kryejë punime për instalimin e trupave ngrohëse-ftohëse;
* Të kryejë punime për instalimin e linjave të shkarkimit (të gazrave dhe ujërave të kondensimit);
* Të kryejë punime për instalimin e kaldajave për lloje të ndryshme të lëndëve djegëse.
* Të kryejë punime për instalimin e pompës së nxehtësisë (çillerit);
* Të kryejë punime për instalimin e paneleve diellore.
* Të tregojë kujdesin e duhur dhe të mirëmbajë vendin e punës, veglat, instrumentet dhe materialet e punës.
* Të komunikojë me etikën e duhur në kuadrin e veprimtarisë profesionale të instaluesit të sistemeve ngrohëse-ftohëse;
* Të përdorë teknologjinë dixhitale në funksion të veprimtarisë profesionale.
* Të zbatojë rregullat e mbrojtjes në punë e të ruajtjes së mjedisit gjatë instalimit, mirëmbajtjes dhe riparimit të sistemeve ngrohëse-ftohëse.

**Mundësitë e kualifikimit të mëtejshëm dhe të punësimit:**

Përfundimi me sukses i kualifikimit profesional “Instalime të sistemeve ngrohëse-ftohëse”, niveli III në KSHK, referuar nivelit III të KEK, e pajis individin me Certifikatën Profesionale të nivelit dhe Suplementin përkatës të saj, të punonjësit të kualifikuar në këtë kualifikim profesional.

Ky kualifikim i jep individit mundësinë që t`i drejtohet tregut të punës për punësim në sektorin e instalimeve të sistemeve ngrohëse-ftohëse si: instalues i linjave të sistemeve të ngrohjes me kaldajë, ngrohje-ftohjes HVAC dhe sistemeve të kombinuara me panele diellore, instalues i linjave të nxjerrjes së gazrave, si dhe linjave të mbledhjes dhe shkarkimit të ujërave të kondensimit, instalues i pajisjeve dhe trupave të punës ngrohëse/ftohëse të ndryshëm, mirëmbajtës dhe riparues i defekteve në sistemet ngrohëse/ftohëse, duke përmbushur standardet për garantimin e cilësisë së materialeve të përdorura dhe punimeve të kryera.

Me përfundimin e kualifikimit profesional “Instalime të sistemeve ngrohëse-ftohëse”, niveli III në KSHK, referuar nivelit III të KEK, individi ka mundësi për vazhdimin e arsimimit në nivelin IV në KSHK, referuar nivelit IV të KEK, (menaxherial) të arsimit profesional (njëvjeçar) në kualifikimin përkatës, për të fituar diplomën e “Maturës Shtetërore Profesionale”, me mundësi për vazhdimin e studimeve pas të mesëm ose universitare.

**Shënim:** Ky dokument është hartuar në mbështetje të nenit 102, pika 4, të Kushtetutës së Republikës së Shqipërisë, të nenit 29, pika 4 të ligjit nr. 15/2017, “Për arsimin dhe formimin profesional në Republikën e Shqipërisë”, të nenit 14 pika 2/dh, pika 3, 4, 6 dhe të shtojcës 1 të ligjit nr.10247, datë 4.3.2010, “Për kornizën shqiptare të kualifikimeve” (i ndryshuar).